b'\n_START_ARTICLE_\nMestna avtobusna linija \xc5\xa1t. 24 (Ljubljana)\n_START_SECTION_\nZgodovina\n_START_PARAGRAPH_\nPrebivalci na severni strani Golovca so si ve\xc4\x8d let prizadevali za povezavo njihovih naselij s sistemom javnega prevoza. Najbli\xc5\xbeja linija je bila dolga leta le linija \xc5\xa1t. 13, ki poteka po Litijski cesti ve\xc4\x8d kot kilometer stran od najbli\xc5\xbejih hi\xc5\xa1. Pomanjkanje avtobusnih povezav so re\xc5\xa1evali z medkrajevno linijo Ljubljana \xe2\x80\x93 Mali Lipoglav, ki je vozila skozi omenjena naselja. Ker je linija obratovala samo trikrat dnevno in ni zadostovala potrebam potnikov, so 31. marca 2008 uvedli novo linijo \xc5\xa1t. 24 Bizovik - Kodeljevo. Linija je do junija 2011 ob delavnikih obratovala vse leto. Takrat so jo v \xc4\x8dasu uvedbe po\xc4\x8ditni\xc5\xa1kega voznega reda za\xc4\x8dasno ukinili, saj so bili potniki ve\xc4\x8dinoma \xc5\xa1olarji. _NEWLINE_Po prizadevanju \xc4\x8cetrtnih skupnosti Sostro, Golovec, Moste in Jar\xc5\xa1e je bila linija 2. aprila 2013 podalj\xc5\xa1ana do postajali\xc5\xa1\xc4\x8da \xc5\xbdale. Tako so potniki dobili dodatne mo\xc5\xbenosti za prestop na \xc5\xa1e ve\xc4\x8d avtobusnih linij. Z junijem 2013 je linija ponovno obratovala vse leto. _NEWLINE_1. septembra 2016 je bila linija 24 z obeh kon\xc4\x8dnih obra\xc4\x8dali\xc5\xa1\xc4\x8d podalj\xc5\xa1ana. Iz Bizovika so traso speljali skozi naselja pod Golovcem, mimo Sostra, skozi Vev\xc4\x8de in mimo Novih Fu\xc5\xbein do BTC-Atlantisa, zaradi spojitve linij \xc5\xa1t. 28 (Kajuhova - Mali Lipoglav) in 29 (Kajuhova - Tuji Grm) v enotno linijo 26 (Tuji Grm - Sostro - Mali Lipoglav) in ukinitvijo vo\xc5\xbeenj skozi Vev\xc4\x8de. Z \xc5\xbdal pa je bila proga podalj\xc5\xa1ana preko \xc5\xa0tajerske ceste do Centra Sto\xc5\xbeice P+R, saj je bila istega dne linija \xc5\xa1t. 13 skraj\xc5\xa1ana do starega obra\xc4\x8dali\xc5\xa1\xc4\x8da Be\xc5\xbeigrad na \xc5\xbdelezni cesti. Zaradi predvidene preusmeritve linije \xc5\xa1t. 12 iz Vev\xc4\x8d v Podgorico je bila predvidena tudi uvedba nedeljske razli\xc4\x8dice linije \xc5\xa1t. 24V (BTC-Atlantis \xe2\x80\x93 Vev\xc4\x8de; pokrila naj bi izpad avtobusnega prometa na Vev\xc4\x8dah), vendar do realizacije ni pri\xc5\xa1lo, saj so nenapovedano uvedli novo linijo \xc5\xa1t. 12D. 3. aprila 2017 je bilo zaklju\xc4\x8deno testno obratovanje. Istega dne se je ukinilo odseke, na katerih so avtobusi dnevno prepeljali premalo potnikov. Tako je linija 24 za\xc4\x8dela obratovati po skraj\xc5\xa1ani trasi BTC-Atlantis \xe2\x80\x93 Sostro \xe2\x80\x93 Vev\xc4\x8de. Trasa linije tako ne poteka ve\xc4\x8d po Zalo\xc5\xa1ki cesti in do Centra Sto\xc5\xbeice P+R (istega dne je bila ponovno podalj\xc5\xa1ana linija 13).\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje samo ob delavnikih, tj. od ponedeljka do petka med 5.35 in 22.42. Ob sobotah, nedeljah in praznikih avtobusi na tej liniji ne vozijo.'